
DAUDZSĒRIJU MĀKSLAS FILMA 
 “EMĪLIJA. LATVIJAS PRESES KARALIENE”
MĀCĪBU PALĪGMATERIĀLI SKOLOTĀJIEM

Auditorija: 10. - 12. klase
Mācību priekšmeti: literatūra, politika un tiesības, vēsture, sociālās zinības, medijpratība, kultūra un māksla
Virstēma: Vārda un preses brīvība pārmaiņu laikos

Saturs: 
1. Daudzsēriju mākslas filmas “Emīlija. Latvijas preses karaliene” stāsts un vēsturiskie fakti;
2. Filmas projekta īstenošana un autoru komanda; 
3. Jautājumi jauniešiem individuāli; 
4. Trīs tēmas diskusijai klasē, to izklāsts;
5. Uzdevums.

1. Filmas apraksts:
	Emīlijas Benjamiņas tēls jau gandrīz gadsimtu ir ierakstījies cilvēku stāstos un atmiņās. Zaudēto Latvijas neatkarību pēc Otrā Pasaules kara cilvēki mēdza personificēt arī kā Emīlijas Benjamiņas dzimtas traģēdiju. 2021. gadā tapa daudzsēriju filma “Emīlija. Latvijas preses karaliene”, kas ieguva jaunu laikmetības kontekstu, paplašinot un padziļinot daudzas tēmas, kas skartas šajā filmā. Tas ir stāsts par spēcīgu sievieti, kura vēlas būt līdere ne tikai izdevējdarbībā, bet arī ietekmīga sabiedrības dāma. Emīlija kļuva par sievietes iespēju simbolu aīr citām tā laika sievietēm, izcīnot vietu izteikti maskulīnajā pasaulē. Daudzsēriju filma 7 sērijās (sešās spēlfilmas un vienā dokumentālajā sērijā), aptver laika periodu no Emīlijas Benjamiņas izdotā žurnāla “Atpūta” pirmsākumiem līdz viņas bojāejai Sibīrijā. Katra sērija atspoguļo kādu zīmīgu Emīlijas Benjamiņas dzīves posmu, atklājot dažādas viņas personības šķautnes, ietekmi uz politiskajām un kultūras norisēm 20. gadsimta 20. un 30. gados un visbeidzot izdevniecības darbinieku dažādos likteņus un nodevību Otrā pasaules kara priekšvakarā. 
	Ar šo spēcīgo sievieti stāsta centrā filmā tiek parādīta tā laika Latvijas sabiedrība visā tās krāsainībā, kur skatītājiem pazīstamas daudzas atainotās vēsturiskās personas: Antons Benjamiņš, Jānis Benjamiņš, Kārlis Skalbe, Jānis Ziemeļnieks, Vilis Lācis, Ernests Brusubārda, Jānis Kārkliņš, Annija Simsone, Pēteris Blaus, Jūlijs Lācis, Augusts Kirhenšteins. 
	Daudzsēriju filma ir Benjamiņu dzimtas un "Jaunāko Ziņu" redakcijas likteņstāsts turpat divdesmit gadu garumā, kas atspoguļo Latvijas vēstures "zelta laikmetu", ko vardarbīgi pārtrauc Latvijas okupācija 1940. gadā.
	Filma saņēmusi nacionālo kino balvu "Lielais Kristaps" kā labākā dauzsēriju filma, 100 g kultūras gada balvu "Kilograms Kultūras" sadaļā “Kino”, kā arī Kino "Splendid Palace" balvu kā skatītākā filma kinoteātros.

2. Daudzsēriju filmas projekta īstenošana un autoru komanda
Daudzsēriju filmas “Emīlija. Latvijas preses karaliene” izveide tika sākta 2020. gada septembrī, Covid-19 pandēmijas un ar to saistīto ierobežojumu apstākļos, un tā noritēja producentu Ginta Grūbes un Ineses Bokas Grūbes uzraudzībā. Šis producentu tandēms filmu studijā “Mistrus Media” ir atbildīgs par daudzveidīgām dokumentālajām un spēles filmām, kā “Homo Sovieticus”,  “Spiegs, kurš mans tēvs”, “Turpinājums”, “Mans tēvs baņķieris”, “Janvāris”, “Tēvs Nakts”, “Melānijas hronika” u. c.
“Emīlijas” filmēšana notika daudzās ar filmas stāstu saistītās vēsturiskās vietās: gan Benjamiņu namā Rīgā, gan Valdeķu muižā; dokumentālajā sērijā izmantoti unikāli Benjamiņu ģimenes arhīvu materiāli. Neskatoties uz to, ka filmas inscenētās epizodes režisē trīs režisori, visu sēriju operators ir Andrejs Rudzāts, kura pieredzējušais un kinematogrāfiskais redzējums visam darbam kopumā sniedz vizuālas homogenitātes sajūtu. Visu sēriju filmēšana ilgst 50 dienas, filmas veidošanā iesaistās 193 kino profesionāļi, tostarp aktieri, radošā un tehniskā komanda, bet kopā filmas izveide ilgst 12 mēnešus. Filmas konsultants, literatūrzinātnieks Andrejs Grāpis vēl pirms filmēšanans visiem ieteica izlasīt Viļa Lāča romānu “Cilvēki maskās”, kurā aprakstīta 20. gadsimta 30. gadu Rīga.
Filmas scenārija tapšanā izmantotas nekur nepublicētas Johannas Benjamiņas atmiņas par viņas vīra pieņemtās mātes Emīlijas Benjamiņas apcietināšanu un deportāciju 1941. gada 14. jūnijā no Krišjāņa Barona ielas 19. Šajā adresē Emīlija Benjamiņa dzīvoja pēc tam, kad padomju vara liek ģimenei pamest Fābu namu.
Mūsdienās Fābu nams plašāk zināms kā Benjamiņu nams Rīgā, Krišjāņa Barona ielā 12. Emīlija un Antons Benjamiņi namu iegādājās 1928. gadā, un tas viņiem piederēja līdz 1940. gadam, kad namu nacionalizēja. Šajā namā tiek uzņemtas daudzas filmas epizodes, kas saistītas ar ģimeni, kā arī salonvakari un preses balle 30. gados. Emīlija Benjamiņa bija viena no preses balles izveidotājām Latvijā. Šādi vēsturiski dokumentālie kadri ir redzami 30. gadu kino hronikās, kas izmantotas filmas dokumentālajā epizodē.
Filmas māksliniekiem noderīgi bija tas, ka Fābu namā joprojām saglābjušies priekšmeti, kurus iegādājusies Emīlija Bejamiņa: Venēcijas kristāla lustras, kā arī vitrāžas, kurā attēlota Emmīlija Benjamiņa, viņas māte Ede, kā arī divas māsas – aktrise Annija Simsone un Tusnelda Simsone. Izmantotas arī Benjamiņu ģimenei piederējušās mēbeles, kas mūsdienās glabājas pie Emīlijas Benjamiņas pēcnācējiem. 
[bookmark: _heading=h.gjdgxs]Vēsturiskas sakritības bija arī epizodē par režisora Viļa Jāņa Lapenieka filmu “Zvejnieka dēls”, kas uzņemta pēc rakstnieka Viļa Lāča tāda paša nosaukuma romāna motīviem. Filmas pirmizrāde notika 1940. gada 21. janvārī kinoteātrī “Splendid Palace”, savukārt saudzsēriju filmā “Emīlija” šis notikums tie inscenēts un filmēts turpat “Splendid Palace“ 2021. gada 21. janvārī.
“Emīlija. Latvijas preses karaliene” daudzsēriju filmas režija ir uzticēta trīs pieredzējušiem un godalgotiem Latvijas filmdariem. Režisors Andis Mizišs režisē 1., 3. un 5. sēriju, režisore Kristīne Želve 2. un 4. sēriju, režisors Dāvis Sīmanis 6. sēriju, savukārt producents un režisors Gints Grūbe veido noslēdzošo – dokumentālo sēriju.


3. Jautājumi, uz kuriem jaunieši var atbildēt individuāli
1) Kopš Benjamiņu dzimta izveidoja savu preses impēriju, ir pagājuši simts gadi. Vai ir saskatāmas kādas paralēles ar to Latviju un Eiropu, kurā pašlaik dīzvojam mēs?
2) Kas varētu būt Emīlijas Benjamiņas līdziniece vai līdzinieks mūsdienās?
3) Emīlijas laikā drukātās preses izdevumi bija galvenais ziņu avots. Kādiem mūsdienu ziņu avotiem jūs dodat priekšroku?
4) Gan seriāli, gan filmas izmanto kino valodu, lai izstāstītu stāstu vai nodotu vēstījumu, taču kādas ir atšķirības starp filmu un daudzēriju filmu (seriālu)?

4. Tēmas diskusijai klasē
1. Preses un vārda brīvība; 
2. Sabiedrība un indivīds pārmaiņu laikā, kara priekšvakarā; 
3. [bookmark: _heading=h.30j0zll]Literatūra un mediji - toreiz un tagad.

Turpinājumā katras tēmas izklāsts
4.1. Preses un vārda brīvība
Laiks: apm. 45 min.
Saistītie mācību priekšmeti: literatūra, sociālās zinības, kultūra un māksla, vēsture
Atslēgvārdi:  prese, mediji, vārda un preses brīvība, medijpratība, sabiedrība

Sākoties 1940. gada Latvijas okupācijai, Emīlijas Benjamiņas izdevumi tika pakļauti cenzūrai, kas nozīmēja piedalīties politiskās varas manipulācijās informatīvajā telpā. Preses un vārda brīvības jautājums ir nemainīgi aktuāls temats līdz pat mūsdienām, taču kovida pandēmijas laiks un 2022. gada Krievijas iebrukums Ukrainā šos jautājumus ir aktuālizējis.

Jautājumi, kuriem var pievērsties: 
1) Kāda ir atšķirība starp jēdzieniem “preses brīvība” un “vārda brīvība”?
2) Kas ir preses brīvības galvenie draudi?
3) Vai demokrātiskai valstij ir tiesības ierobežot preses un vārda brīvību un kāpēc?
4) Kādas ir preses un vārda brīvības robežas? Vai ir iespējams un nepieciešams tādas noteikt?
5) Salīdzinājumā ar Emīlijas Benjamiņas laiku, kādi ir mūsdienu vārda brīvības izaicinājumi?
6) Mēs dzīvojam daudz informētākā sabiedrībā nekā 30. gadu sabiedrība, taču kā ziņu pārbagātībā iespējams atšķirt patieso no feika (nepatiesā)?

4.2. Sabiedrība un indivīds pārmaiņu laikā, kara priekšvakarā
Laiks: apm. 45 min.
Saistītie mācību priekšmeti: vēsture, politika, sociālās zinības, kultūra un māksla, literatūra
Atslēgvārdi:  sabiedrība, trimda, pilsoniskā pretošanās, militāra pretošanās, okupācija

Režisors Dāvis Sīmanis, komentējot daudzsēriju filmu “Emīlija”, teicis: 
“Domāju, ka ikviens vēsturisks stāsts reflektē ne vien pagātni, bet arī tagadni, jo mēs to ieraugām ar mūslaiku acīm un domām.” 
Benjamiņu dzimta piedzīvoja Otrā pasaules kara priekšvakara juku laikus, okupāciju un deportācijas, kas mainīja daudzu Latvijas ģimeņu dzīves. Nepilnus simts gadus vēlāk, 2022. gadā, Krievijas militārais iebrukums Ukrainā ir iespējamības apliecinājums kaut kam šķietami neiespējamam 21. gadsimta civilizētajā pasaulē. Visa sabiedrība, tostarp kultūras elite, ir tieši un netieši pakļauta karadarbībai, rosinot ieņemt savu pilsonisko pozīciju. 

Jautājumi, kuriem var pievērsties: 
1) Neskatoties uz brīdinājumiem, Emīlija Benjamiņa pakļaujas okupācijas režīma militāram spēkam, kas viņai atņem īpašumus un deportē uz Sibīriju. Jūsuprāt, kāpēc Emīlija Benjamiņa izvēlējās palikt, nevis doties trimdā?
2) Vai un kā ir mainījusies jūsu uztvere, skatoties kara filmas (arī daudzsēriju filmu “Emīlija”) Krievijas un Ukrainas kara fonā?
3) Ja Latvija nonāktu tieša militārā konflikta vai iebrukuma priekšā, kāda būtu jūsu un jūsu ģimenes rīcības izvēle: palikt Latvija vai doties bēgļu gaitās?
4) Vai, atgriežoties Emīlijas Benjamiņas laikmetā, tas palīdz saprast tagadni un Latviju šodien?



4.3. Literatūra un mediji - toreiz un tagad
Laiks: apm. 45 min.
Saistītie mācību priekšmeti: literatūra, vēsture, politika, sociālās zinības, kultūra un māksla 
Atslēgvārdi:  sabiedrība, Latvijas literatūra, prese, dzimumu līdztiesība, emancipācija

Pirmais “Jaunāko Ziņu” numurs tika izdots 1911. gada beigās. Gan Emīlijai, gan Antonam Benjamiņam jau bija darba pieredze izdevniecībās, bet viņi vēlējās pārņemt tā laika Eiropas preses izdevumu pieredzi, kas būtu adresēta visplašākajām tautas masām. Sākotnēji “Jaunākās Ziņas” vērsās pret nedemokrātisku valsts iekārtu, pret cenzūru, prasīja nacionālu līdztiesību un sevišķi latviešu valodas lietošanu.

Jautājumi, kuriem var pievērsties: 
1) Laikrakstos “Jaunākās ziņas” un “Atpūta” strādāja ievērojami sava laika literāti. Kuri no mūsdienu rakstniekiem un dzejniekiem varētu veidot veiksmīgu preses vai mediju izdevniecību? 
2) Ja Jums būtu jāveido jauns preses izdevums (mūsdienu analoģijās tas būtu jauns medijs vai sociālo tīklu kanāls), kāds tas būtu? Jūsuprāt, kas cilvēkiem pašlaik ir vajadzīgs informatīvajā telpā?
3) Emīlija kā izdevēja redakcijā sastop gandrīz tikai vīriešus. Kādi tam ir iemesli un vai mūsdienu sabiedrībā situācija ir citāda?


5. uzdevums

Laiks: apm. 40 min.
Saistītie mācību priekšmeti: literatūra, vēsture, politika, sociālās zinības, kultūra un māksla 
Atslēgvārdi:  sabiedrība, Latvijas literatūra, prese

5.1. Aizpildiet seriāla “Emīlija” dialoga fragmenta atšifrējumā trūkstošos vārdus! Emīlija Benjamiņa runā ar dzejnieku Jāni Ziemeļnieku par žurnāla “Atpūta” pirmo izdevumu:

Emīlija: “Ko man likt uz pirmā numura vāka?”
Jānis Ziemeļnieks: “_____(Mani)_____.”
Emīlija: Tu esi redakcijā.
Jānis Ziemeļnieks: “Nu, labi, tad ______(Aspaziju)_____.”
Emīlija: “Kas jums ir ar to _____(Aspaziju)____!”
Jānis Ziemeļnieks: “Nu, labi, tad _______(Blaumani)____. Viņš jau sen ir beigts, nevienam pāri nedara, visiem patīk.”

5.2. Citāts no daudzsēriju filmas “Emīlija” 4.  sērijas: “Es esmu jaunais rakstnieks Vilis Lācis, un tas ir mans pirmais romāns.” Kurš patiesībā ir rakstnieka Viļa Lāča pirmais publicētais romāns?

a) “Zvejnieka dēls”
b) “Putni bez spārniem”
c) “Atbrīvotais zvērs”

5.3. Aizpildiet seriāla “Emīlija” dialoga fragmenta atšifrējumā trūkstošos vārdus! Antons Benjamiņš runā ar dēlu Jāni Benjamiņu par ideju izdot žurnālu “Atpūta”.

______(Antons Benjamiņš)_____: “Ja labi padomā, viss ko _____(Emīlija)_____ ir izdomājusi un izdarījusi, mūsu veikalam ir nācis tikai par labu. Tas taču tev ir jāatzīst!?”
______(Jānis Benjamiņš)________: “Jā, kaut kādas sīkas rebes viņai iet no rokas, bet ne jau žurnālu vadīt. Tā ir smalka lieta.”
______(Antons Benjamiņš)_____: “Nu, ko tad tu iesaki?”
______(Jānis Benjamiņš)________: “Es jau sen gribu paplašināt mūsu ilustrēto pielikumu. Apskatīt ārpolitiku, ______(iekšpolitiku)______.”
______(Antons Benjamiņš)_____:  “Mūsu ______(pamats)____ ir mūsu cena.”
______(Jānis Benjamiņš)________: “Bet pamatu var mainīt.”
______(Antons Benjamiņš)_____: “Mūsu lasītājs nebūs gatavs maksāt par garlaicību, un politika ir viskaitinošākā ______(garlaicības)______ forma.”

5.4. Kurš no redakcijas darbiniekiem ir autors uz Brīvības pieminekļa redzamajiem vārdiem “Tēvzemei un brīvībai”?

a) Jānis Ziemeļnieks
b) Kārlis Zāle
c) Kārlis Skalbe

5.5. Kā laikraksta “Jaunākā Ziņas” atbilīgais redaktors Jānis Kārkliņš pēc 1934. gada valsts apvērsuma nodēvēja Kārli Ulmani?

a) “Tautas glābējs”
b) “Musolīni no laukiem”
c) “Demokrātijas nodevējs”

5.6. Izvēlieties un apvelciet seriāla “Emīlija” dialoga fragmenta atšifrējumā trūkstošos vārdus! “Jaunākās Ziņas” žurnālists Pēteris Blaus runā ar Sabiedrisko lietu ministru Alfredu Jēkabu Bērziņu.

Pēteris Blaus: “Mūsu redakcijā joprojām daudzi ir _______optimistiski/ nihilistiski/ dumpinieciski______ noskaņoti. Nekas pretvalstisks vai pret _____mani/ vadoni / Jums_____ vērsts, bet gaisā nojaušams, ka visi nav mierā ar jauno kārtību.”

Alfreds Jēkabs Bērziņš: “Sauciet konkrētus vārdus!”

Pēteris Blaus: “Atbildīgais redaktors Kārkliņš, arī Skalbes kungs. Viņiem es pilnībā neuzticētos.”

Alfreds Jēkabs Bērziņš: “Un Benjamiņi? Viņiem taču skaidri tika pateikts, kādā virzienā jāstrādā.”

Pēteris Blaus: “Nē, nē, par viņiem es neuztrauktos. Vecais kungs vairs darbā daudz nepiedalās, bet jaunais ir uzticams, savukārt kundze politikā iekšā vispār nejaucas.”

Alfreds Jēkabs Bērziņš: “Un ko Jūs man ieteiktu darīt, Blaua kungs?”

Pēteris Blaus: “Es liktu redaktoram Kārkliņam iesniegt izskatīšanai pilnīgi visus rakstus. Ne tikai par ekonomiku vai politiku, kā līdz šim, visus! Dažkārt ______visbīstamākās/ vislabākās/ muļķīgākās_____ idejas atrodamas _______vissarežģītākajās/ visvienkāršākajās/ sliktākajās_______ tēmās.”

5.7. Kurš no “Jaunākās Ziņas” redakcijas darbiniekiem 1946. gadā kļuva par Latvijas PSR Ministru Padomes priekšsēdētāju?

a) Jūlijs Lācis
b) Vilis Lācis
c) Jānis Ziemeļnieks

5.8. Kurš no “Jaunākās Ziņas” redakcijas darbiniekiem devās uz Maskavu ar lūgumu uzņemt Latviju PSRS sastāvā?

a) Augusts Kirhenšteins
b) Vilis Lācis
c) Jānis Kārkliņš





PAPILDU INFORMATĪVIE MATERIĀLI PAR FILMU: 
Oficiālā mājas lapa https://www.emilijapreseskaraliene.lv/

FB vietne, kurā apkopotas intervijas, video materiāli un raksti
 https://www.facebook.com/EmilijaPresesKaraliene

Agra Redoviča recenzija par filmu 
https://www.kinoraksti.lv/domas/recenzija/emilija-septini-soli-pa-vestures-parketu-882 
